༄༅། །ཚེ་དཔག་མེད་ལྷ་དགུའི་རྒྱས་པའི་སྦྱིན་སྲེག་བཞུགས་སོ།། ཨོཾ་སྭསྟི། ཚེ་དཔག་མེད་ལྷ་དགུའི་རྒྱས་པའི་སྦྱིན་སྲེག་ནི། ཐབ་སྟེགས་ཡོད་མེད་ཇི་ལྟར་ཡང་། ས་སེར་པོས་གཞི་བྱུགས་པའི་སྟེང་དུ་ཐབ་ཀྱི་དངོས་གཞིའི་དབུས་ནས། ཁྲུ་གང་གྲུ་བཞིར་བཏབ་པས་ཁྲུ་དོ་འབྱུང་། ཁ་ཁྱེར་མུ་རན་སྟེགས་བུ་རྣམས་ལ་སོར་བརྒྱད་རེའམ་བཞི་རེ་གང་རུང་ཐབ་ཀྱི་དབུས་སུ་ལྷ་དགུའི་དཀྱིལ་འཁོར་ཡོངས་རྫོགས། ཆུ་ཚོན་གྱིས་བྲིས་ལ་དབུས་དང་ཕྱོགས་མཚམས་བརྒྱད་དུ་ཧྲཱིཿརེ། མུ་རན་ལ་རིན་པོ་ཆེའི་ཕྲེང་བ་ཟླ་ཕྱེད་དཀར་པོ། རྡོ་རྗེ་སེར་པོ། འབྲས་བུ་ཅན་གྱི་ཤིང་ངམ་ལྕི་བ་གཙང་མས་ཁ་ཁྱེར་གྱི་སྟེང་གྲུ་བཞི་ཁྲུ་གང་བརྩིགས། དཀྱིལ་འཁོར་གྱི་ཁྱམས་ཀྱི་ཤར་ལྷོར་ཏིང་ལོ་བཞག དེའི་དྲུང་དུ་ནས་འབྲས་གང་རུང་གི་ཚོམ་བུ་མེ་ཡོལ་གྱི་རྒྱ་དང་དཔངས་འདམ་ཕྱེད། ཐབ་གཡོན་ནས་ཡམ་ཤིང་མར། ཏིལ་སོགས་སྦྱིན་སྲེག་སྤྱི་འགྲེའི་རྫས་རྣམས་ཁ་ཆེས་སེར་པོར་བསྒྱུར། གཡས་ནས་ཆུ་གཉིས་སྔོན་འགྲོའི་ཉེར་མཆོད་གྲངས་ཚང་། འདས་གཏོར་རྒྱལ་ཆེན་ཕྱོགས་སྐྱོང་། འབྱུང་པོ། མེ་ལྷ་རྣམས་ལ་ཟླུམ་གཏོར་སེར་པོ་དར་བེར་ཅན་རེ། བགེགས་གཏོར། རྡོར་དྲིལ། དགང་གཟར་བླུགས། བསངས་ཆུ་འཐོར་ཡབ། ཀུ་ཤ་བརྒྱད། སྤོར་ལྡེ་རྣམས་འདུས་བྱས་ལ་མཆོད་པ་བྱིན་རླབས་སྐྱབས་འགྲོ་ནས་བདག་བསྐྱེད་ཀྱི་གཞལ་ཡས་ཁང་རང་ལ་ཐིམ་པའི་བར། བསང་ཆུ་ལ་དམིགས་ཏེ་ཨོཾ་ཨ་མྲྀ་ཏ་ཉེར་གཅིག མཆོད་རྫས་དང་བསྲེག་རྫས་རྣམས་ལ་གཏོར་ཏེ། བསང་སྦྱང་བསྐྱེད་ཆོག་གི་དཀྱིལ་ཆོག་གི་མཆོད་པ་བྱིན་རླབས་བཞིན་ལ། བསྲེག་རྫས་རྣམས་ཀྱང་གཟི་བརྗིད་དང་ལྡན་པ་སྦྱིན་བདག་རྣམས་ཀྱི་ཚེ་དང་བསོད་ནམས་དཔལ་དང་འབྱོར་པ་ཐམས་ཅད་རྒྱས་པའི་ནུས་པ་དང་ལྡན་པར་གྱུར། ཨརྒྷཾ་ནས། ཤཔྟའི་བར་དང་། འབྲུ་གསུམ་ཉེར་གཅིག་གམ་བརྒྱ་རྩ་ལ་སོགས་པར་བརྗོད། སྤོར་ལྡེ་སྤོར་ལ་ཨོཾ་ན་མོ་བྷྲཱུཾ་སོགས་ལན་གསུམ་བརྗོད་ཅིང་ཐབ་ལ་གྲུ་བཞི་གཡས་སྐོར་དུ་བསྐོར། ཨོཾ་ཨགྣ་ཡེ་ཛྭ་ལ་རཾ་གྱིས་མེ་སྦར། སྔགས་དེ་ཉིད་དང་དགང་གཟར་མར་ཁུ་དང་བཅས་པ་ལན་གསུམ་གྱིས་མེ་ཁ་གསོས། ཐབ་ལ་ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་རྒྱས་པའི་ཐབ་ཁུང་གྲུ་བཞི་སེར་པོ་ཡངས་ཤིང་རྒྱ་ཆེ་བ་དྭངས་ཤིང་ཐོགས་པ་མེད་པ་མུ་རན་ལ་རིན་པོ་ཆེས་བསྐོར་བའི་ནང་ཡེ་ཤེས་ཀྱི་མེ་རབ་ཏུ་འབར་བས་གང་བར་གྱུར། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་ཤར་ལྷོ་ནས་མེ་ལྷ་འཁོར་དང་བཅས་པ་ཨོཾ་བཛྲ་ས་མཱ་ཛཿ སྤོས་རྡོར་དྲིལ་འཛིན་པས། ཨོཾ་ཚུར་བྱོན་ནས་བཞེས་སླད་དུ། འདིར་ནི་ཡང་དག་སྙོམས་པར་མཛོད། །ཨོཾ་ཨགྣ་ཡེ་མ་ཧཱ་ཏེ་ཛ་སརྦ་ཀརྨ་པྲ་ས་ད་ཀ་ཀ་རུ་ཎྱ་ཀྲྀ་ཏ་སརྦ་ཨརྠ་ཨསྨིན་པནྣི་ཧི་ཏྭ་བྷ་ཝ། རྡོར་དྲིལ་བཞག ཐབ་ནང་དུ་འབྲུ་གཏོར། པདྨའི་ཕྱག་རྒྱ་དང་བཅས། པདྨ་ཀ་མ་ལ་སོགས་བརྗོད། ཐབ་ཀྱི་དབུས་སུ་པདྨ་དང་ར་སྐྱེས་ཀྱི་གདན་ལ་འཁོད་པ་ནི་མེ་ལྷ་སྐུ་མདོག་སེར་པོ་ཞལ་གཅིག་ཕྱག་གཉིས་པ། གཡས་བགྲང་ཕྲེང་དང་། གཡོན་སྤྱི་བླུགས་འཛིན་པ། སྐུ་ལས་འོད་ཟེར་སེར་པོ་འཕྲོ་བ་དྲང་སྲོང་གི་ཚོགས་ཀྱིས་བསྐོར་བ་དང་བཅས་པར་གྱུར། ཀུ་ཤ་དང་བྱོན་ཟན་འབུལ་བ་སྤྱི་དང་མཐུན་ཞིང་། ཨོཾ་ཨགྣཱ་ཡེ་ཨ་དཱི་པྱཱ་ཨ་དཱི་པྱཱ་ཨ་བི་ཥ་མཧཱ་ཤྲཱི་ཡེ་ཧ་བྱ་ཀ་བྱ་བ་ཧ་ན་ཡ་སྭཱཧཱ། ཨོཾ་ཨགྣ་ཡེ་ས་པ་རི་ཝཱ་ར་སྔོན་དུ་འགྲོ་བའི་ཆུ་གཉིས་ཉེར་མཆོད་རོལ་མོ། འཇིག་རྟེན་དབང་ཕྱུག་ཤླཽ་ཀ་གཅིག རྫས་ཀྱི་རིམ་པ་ནི། ཡམ་ཤིང་མར་ཏིལ་ཟས་མཆོག་དང་། འབྲས་སོ་ནས་སྲན་གྲོ་དུར་ཝ། ཀུ་ཤ་རྣམས་ནི་ཉེར་གཅིག་འབུལ། རྫས་སྔགས་སྤྱི་དང་མཐུན་ནོ། །སྤེལ་ཚིག་དཔེར་མཚོན་ན། ཨོཾ་བོདྷི་བྲིཀྵ་ཡེ་ཀོ་ལྕགས་ལྷ་སྡེ་མི་སྡེ། ཡུལ་གྲོང་། ལོངས་སྤྱོད་འཁོར་དང་བཅས་པ་རྣམས་ཀྱི་ཚེ་དང་བསོད་ནམས་དཔལ་དང་འབྱོར་པ་ལེགས་པའི་ཡོན་ཏན་ཐམས་ཅད། པུཥྚིཾ་ཀུ་རུ་ཨོཾ། རྫས་ཐམས་ཅད་རྫོགས་ནས་གོང་ལྟར་མཆོད་བསྟོད། མར་ནག་དགང་བླུགས་གང་བླུགས་ཏེ་སྔགས་དང་མེ་ལྷ་འབར་བ་གཞན་དང་འདྲ། མེ་ཨ་མྲྀ་ཏས་བསངས། སྭ་བྷ་ཝས་སྦྱངས། གཞལ་ཡས་ཁང་བསྐྱེད་པ་ནས་གཙོ་འཁོར་ཐམས་ཅད་ལ་འོད་དཔག་མེད་ཀྱིས་དབུ་བརྒྱན་གྱི་བར་དཀྱིལ་ཆོག་བཞིན། དཀྱིལ་འཁོར་གྱི་གཙོ་བོ་བླ་མ་དང་ཐ་མི་དད་པ་ལ་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་ཏེ་བཞུགས་པར་གྱུར། སྙིང་པོ། མིང་གི་སྙིང་པོ། གཟུངས་རིང་རྣམས་ཚར་གཅིག་གི་རྗེས་སུ་བྱོན་ཟན་གྱི་སྔགས་གོང་ཇི་ལྟ་བ་བཞིན་ལ། བ་ཧ་ན་ཡ་ཀོ་ལྕགས་སོགས་སྤེལ་ཚིག་སྦྱར་བ་ལན་གསུམ་ཕུལ། མཆོད་པ་བསངས་སྦྱངས་ནས་བསྟོད་པ་རྫོགས་པའི་བར་དཀྱིལ་ཆོག་བཞིན། རྫས་ཐམས་ཅད་ཀྱི་འགོར། སྙིང་པོ་སོགས། སྔགས་གསུམ་ཚར་རེ། རྫས་སྔགས་ཀྱིས་བརྒྱ་རྩ་བརྒྱད་ཕུལ་བའི་མཐར་སྤེལ་ཚིག་ཁྱད་པར་འབྲུ་ཁོ་ན་ཡེ་ཤེས་ཀྱི་བདུད་རྩིར་བསམས་ལ། ཨོཾ་ན་མོ་བྷྲཱུཾ་ཨཱ་ཡུ་རྫྙཱ་ན་ཧྲཱིཿ ཨ་རོ་ལིཀ་ཧཱུྃ་ཧྲཱིཿ བརྒྱ་རྩས་ཕུལ་བའི་མཐར། སྤེལ་ཚིག་སྦྱར་བ་ལན་བཅུ། འདིའི་འབུལ་ཚུལ་འདི་བཞིན་ནམ། ཡང་ན་བསྙེན་དུས་བཞིན། འདས་པའི་མེ་ལྷ་ལ་བསྲེག་རྫས་དང་པོ་སྔགས་གསུམ་སྔོན་དུ་འགྲོ་བའི་རྫས་སྔགས་དང་སྤེལ་ཚིག་གིས་ཕུལ། གཉིས་པ་ནས་བཅུ་པའི་བར། ཕྲེང་བ་དང་འབྲུ་ལ་གྲངས་བཟུང་ལ་ཕྲེང་འཁོར་རེ། རྫོགས་མཚམས་སུ་ཐོག་མར་གྲངས་འཛིན་གྱི་འབྲས་བུ་ཕུལ་དེ་ནས་ཡམ་ཤིང་སོགས་ཚང་མ་སྙིང་པོས་ཕུལ་བའི་མཐར། སྤེལ་ཚིག་སྦྱར་བ་སྟེ་བསྙེན་དུས་ཀྱི་སྦྱིན་སྲེག་སྤྱི་འགྲེ་བཞིན། འབུལ་ཚན་རྫོགས་མཚམས་རྫས་སྔགས་ཀྱིས་འབུལ་བའང་རིགས་འགྲེ། མཐར་བུམ་བསྐྱེད་བཞིན་མཆོད་བསྟོད། འདས་གཏོར་ནས་བགེགས་གཏོར་བཏང་བའི་བར་དཀྱིལ་ཆོག་བཞིན། ཉེ་རེག་བྱ་བའམ། མ་གྲུབ་ན་ཁ་ཆུས་བཤལ་ལ་ཕྱིར་འཕོ། འདས་པའི་མེ་ལྷ་ལ་གཤེགས་སྐྱེམས་གོང་བྱོན་ཟན་བཞིན་ཕུལ། མཆོད་བསྟོད་བུམ་བསྐྱེད་བཞིན། བཅོམ་ལྡན་འདས་མགོན་པོ་ཚེ་དང་ཡེ་ཤེས་དཔག་ཏུ་མེད་པའི་ལྷ་ཚོགས་རྣམས་ཀྱིས་ཀོ་ལྕགས་སོགས་ནས། ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་བརླབས་ཏུ་གསོལ། གཡས་པའི་སྲིན་ལག་གི་ཐབ་ཐལ་བླངས་ལ་འབྲུ་གསུམ་བརྗོད་ཅིང་གནས་གསུམ་དུ་ཐིག་ལེ་བྱ། རྡོར་སེམས། ཡིག་བརྒྱ་ལན་གསུམ། མ་འབྱོར་བ་དང་སོགས། གང་ཡང་བདག་བློ་སོགས། གཙོ་བོར་ནུས་པ་སོགས། ཨོཾ་ཁྱེད་ཀྱིས་སོགས། མཐེབ་སྲིན་གྱིས་སེ་གོལ་ཕྱིར་གཏོགས། ཨོཾ་བཛྲ་མུཿ ཡེ་ཤེས་པ་རྣམས་རང་བཞིན་གྱི་གནས་སུ་གཤེགས། དམ་ཚིག་པ་རྣམས་རང་ལ་ཐིམ། མེ་ལྷ་ལྷག་མཆོད་གཞན་དང་འདྲ་བ་ལས་རྫས་ཀྱི་གོང་དུ་མཆོད་བསྟོད། གཤེགས་སྐྱེམས་ལན་གསུམ་ཕུལ་ནས་ཀྱང་། མཆོད་བསྟོད། གཏོར་མ་ནི་གོང་དུ་བསྒྲིགས་པ་དེ་ལས་ཐབ་ཀྱི་ཉེ་དྲུང་དུ་ལེན་མི་དགོས། བསང་སྦྱང་བྱིན་རླབས། དཀྱིལ་ཆོག་གི་མདུན་བསྐྱེད་བཞིན། མཚན་སྔགས་ཀྱི་མཐར་ནམ་མཁའ་མཛོད་ཀྱི་སྔགས་ན་མཿསརྦ་སོགས་ནས་བ་ལིཾ་ཏ་ཡེ་སྭཱཧཱ། གསུམ་མམ་ལྔ་བདུན་ཉེར་གཅིག་ལ་སོགས་པས་ཕུལ། མཆོད་པ་གོང་བཞིན། བསྟོད་པ་རྒྱས་པ། མེ་ལྷའི་རྒྱལ་པོ་འཁོར་བཅས་རྣམས། །མཆོད་སྦྱིན་གཏོར་མ་ནས་ཀུན་འགྲུབ་ཤོག་གི་བར། མ་འབྱོར་པ་དང་ཤླཽ་ཀ་གཅིག བདག་གི་དོན་དང་སོགས། གཤེགས་གསོལ་སྤྱི་འགྲེ། རང་གི་གནས་གསུམ་བསྲུང་། དགེ་བ་འདི་ཡིས་མྱུར་དུ་བདག་སོགས་དང་། བརྒྱུད་འདེབས་བསྔོ་བ་སྨོན་ལམ་བཀྲ་ཤིས་ཕུན་སུམ་ཚོགས་པ་སོགས་སམ། སྟོན་མཆོག་དམ་པའི་ཆེ་བའི་ཆེ་མཆོག་སོགས། གང་འོས་མཛད་པས་འཐུས། ཐབ་གཅིག་ལ་སྒྲུབ་པ་པོ་མང་པོས་རྫས་ཕུལ་ན་མེ་ཤི་བ་སོགས་སྐྱོན་འབྱུང་བས། ཐབ་ཀྱང་སོ་སོ། རྫས་རྣམས་ཀྱང་སོ་སོར། གཏོར་མ་ཡང་སོ་སོར་བགྱིས་ན་འབྱོར་པ་རྒྱས་པའི་རྟེན་འབྲེལ་དང་། ཞལ་བྱང་གཟིགས། ཆོ་ག་བསྒྲིགས་འདོན་མེ་ཚད་སོགས་ཉེན་ཆེ་ན་ཐབ་དང་སྒྲུབ་པོའི་བར་དུ་འདོམ་བཞི་ལྔ་སོགས་ཀྱིས་འགྱངས་ཆོད་པར་བྱས་ལ། སྤོར་ལྡེ་ལའང་གཟུངས་ཐག་བཏང་ལ་སྒྲུབ་གཡོག་གིས་སྤར། མར་སོགས་རྫས་རྣམས་ཀྱང་སྣོད་དུ་བསགས་ལ་སྒྲུབ་གཡོག་རྣམས་ཀྱིས་རིམ་པ་བཞིན་དུ་བསྐྱལ། ད་ལམ་གྱི་རྫས་ཀྱི་གཙོ་བོ་ནི། ཡམ་ཤིང་། མར། ཟས་མཆོག་ནས་རྣམས་ཡིན་ཞིང་རྫས་གཞན་ཚོ་འབྱོར་པ་ཆུང་ཞིང་སྣོད་མ་འབྱོར་ན་ལྷན་ཅིག་ཏུ་བསྲེས་ནས་རྫས་སྔགས་སོ་སོ་ལ་གྲངས་འཛིན་བགྱིས་པས་འགལ་བ་མེད་པར་ཁུངས་ཐུབ་ཀྱི་ཡི་གེ་རྣམས་ལས་བཤད།། །།

ཀུན་དགའ་བློ་གྲོས།
ཚེ་དཔག་མེད་ལྷ་དགུའི་རྒྱས་པའི་སྦྱིན་སྲེག།

:Rare Texts of the Sakya TraditionR
jamyang